Sidste år døde 27 mennesker, mens de ventede på en nyre, lunge, lever eller et hjerte.

Det viser tal fra Scandiatransplant, der er den nordiske organisation for udveksling af organer.

Det skriver Kristeligt Dagblad fredag.

Organmanglen er årsag til, at sundhedsminister Sophie Løhde (V) nu vil bede Det Etiske Råd vurdere, om danskerne automatisk skal være tilmeldt Donorregistret, men frit kan melde sig fra - såkaldt formodet samtykke.

- Vi er nået langt i forhold til, at flere tilmelder sig Donorregistret, og flere bliver donorer. Men der er mangel på livsvigtige organer, så jeg mener, der er god grund til at overveje, hvad vi kan gøre for at redde flere liv, siger Sophie Løhde til Kristeligt Dagblad.

Det er otte år siden, at Det Etiske Råd senest tog stilling til spørgsmålet om formodet samtykke. Dengang anbefalede et lille flertal på ni medlemmer mod syv, at man ikke indførte formodet samtykke.

I 1998 tog rådet også stilling. Dengang afviste samtlige medlemmer idéen om formodet samtykke.

Det tager Sophie Løhde som et tegn på, at tiden er moden til at genoverveje forslaget.

Danskere ønsker formodet samtykke

Hun refererer desuden til en holdningsundersøgelse, som Sundhedsstyrelsen offentliggør lørdag på den internationale organdonationsdag.

Den viser, at halvdelen af danskerne ønsker formodet samtykke, mens godt en fjerdedel er imod, og resten er i tvivl.

Medlem af Det Etiske Råd Christian Borrisholt Steen, der er cand.mag. og etiker, er på forhånd imod forslaget.

Han kalder det "statens kannibalisering på, at den enes fortsatte liv er afhængig af den andens død".

- Jeg kan ikke se, at vi kan gøre meget andet end at oplyse om værdien af at være donor. Jeg kommer aldrig til at gå ind for formodet samtykke, for jeg synes, det er at bondefange folk at tage det aktive tilvalg fra dem, siger han til Kristeligt Dagblad.